Paramedikus maak oop oor gewelddadige huwelik(Argieffoto: Pixabay) ŉ Paramedikus van Johannesburg is dankbaar dat sy nog lewe nadat sy ŉ dekade lank deur haar man mishandel is, só erg dat sy soms by die dood omgedraai het. As paramedikus het Natalie* als geweet van geweld teenoor vroue. Tog het sy 10 jaar lank in ŉ verhouding gebly waar haar man haar erg aangerand het, met die hoop dat dinge sou verander. “Hy het reeds begin om my te mishandel in die twee jaar wat ons uitgegaan het. Ek het gedink hy is maar net onseker van homself en dat dinge sou verander wanneer ons amptelik in die eg verbind is,” vertel sy aan AFP vanuit ŉ skuiling vir vroue in Johannesburg. Die mishandeling het egter net erger geraak. Natalie se man het haar een keer met ŉ yster koevoet geslaan en drie van haar ribbes gebreek. Nadat sy uit die hospitaal ontslaan is, het sy maar net weer teruggegaan huis toe. “Op ŉ ander keer het ŉ argument in die kar in ŉ reeks vuishoue ontaard. “Ek het in spitsverkeer uit die kar gespring en op my vinnigste oor die hoofweg gehardloop. Hy het my agternagesit, my platgeduik en my begin wurg.” ŉ Vrou wat op pad was om haar kinders skool toe te neem, het Natalie te hulp gesnel en werk toe gevat met ŉ gebreekte, bloeiende neus. Op ŉ ander keer het hy haar aangerand nadat sy toestemming gevra het om ŉ familielid se begrafnis by te woon. Ná weke se berading en die veiligheid van die skuiling voel dit vir Natalie of sy eindelik uit die tronk vrygelaat is. “Ek is vry en kan sien hoe mooi die wêreld eintlik is.” Sy het twee kinders uit ŉ vorige verhouding wat reeds in hul 20’s is. “My eks-man het selde toegelaat dat ek hulle sien. Nou sien ek uit daarna om weer tyd saam met hulle deur te bring.” *Die vrou se regte naam word weerhou om haar te beskerm.